**A BÁZIS POLGÁRI TÁRSULÁS ALAPSZABÁLYA**

**1. cikk**

**A társulás neve és székhelye**

1. A polgári társulás neve:

szlovák nyelven: BÁZIS – Maďarský literárny a umelecký spolok na Slovensku

magyar nyelven: BÁZIS – Magyar Irodalmi és Művészeti Egyesület Szlovákiában

angol nyelven: BÁZIS – Hungarian Association of Literature and Arts in Slovakia

1. A polgári társulás székhelye: Mikszátha 16, 936 01 Šahy, Szlovákia

**2. cikk**

**A társulás célja és tevékenysége**

1. A polgári társulás céljai:
   * a magyar irodalmi és művészeti alkotótevékenység fellendítése és előmozdítása;
   * a műfordítói alkotótevékenység fellendítése és előmozdítása;
   * a világirodalmi és művészeti szervezetek közötti kapcsolatok fellendítése és előmozdítása;
   * a tagok, tagszervezetek és munkacsoportok érdekeinek képviselete és érvényesítése, valamint jogaik védelme.
2. A polgári társulás tevékenysége:
   * a szlovákiai és Szlovákián kívüli irodalmi és művészeti tevékenység adatbázisának szisztematikus kiépítése és az ilyen tevékenység előmozdítása;
   * irodalmi és művészeti tevékenység;
   * kapcsolódó kutatások kezdeményezése és előmozdítása;
   * kiadói és terjesztői tevékenység;
   * prezentációk, workshopok, összejövetelek, szemlék, találkozók, konferenciák, szimpóziumok és vitafórumok szervezése;
   * az elsősorban az irodalommal és művészettel kapcsolatos aktuális információk terjesztése Szlovákia határain belül és kívül;
   * weboldalak létrehozása és üzemeltetése, reklám- és promóciós tevékenység, média- és PR-szolgáltatások, piac- és közvélemény-kutatás;
   * az irodalmi és művészeti tevékenység jogszabályokkal összhangban történő végzése.

**3. cikk**

**Tagság**

1. A polgári társulásnak tagja lehet minden olyan, 16 évnél idősebb természetes személy és minden olyan jogi személy, aki és amely egyetért a társulás alapszabályával és céljaival. Tagsági kategóriák:
   1. **rendes tag** lehet az a természetes vagy jogi személy, akinek vagy amelynek írásbeli tagfelvételi kérelmét a társulás elnöksége abszolút többséggel elfogadja;
   2. szavazati joggal és a társulás szerveibe történő választhatóság jogával nem rendelkező **tagjelölt** lehet az a releváns alkotótevékenységet felmutató természetes személy, akinek írásbeli tagfelvételi kérelmét a társulás elnöksége abszolút többséggel elfogadja;
   3. szavazati joggal és a társulás szerveibe történő választhatóság jogával nem rendelkező **pártoló tag** lehet az a társulás céljait anyagilag támogató természetes vagy jogi személy, akinek vagy amelynek írásbeli tagfelvételi kérelmét a társulás elnöksége abszolút többséggel elfogadja.
2. A polgári társulás tagjai a 3. cikk 1. bekezdésének figyelembevételével jogosultak elsősorban: részt venni a közgyűlés ülésein; bekapcsolódni a társulás tevékenységébe; 18 éves kortól szavazóként és jelöltként részt venni a társulás szerveibe történő választásokon és tisztségviselő-választásain; tájékoztatást és magyarázatot kérni a társulás bármely szervétől és tisztségviselőjétől.
3. A polgári társulás tagjai a 3. cikk 1. bekezdésének figyelembevételével kötelesek elsősorban: fizetni a tagdíjat; betartani az alapszabályban foglaltakat és a közgyűlésen elfogadott határozatokat; tevékenyen hozzájárulni a társulás céljainak megvalósításához.
4. A társulási tagság megszűnik a tag kilépési nyilatkozata kézhezvételének napján, a természetes személy halálával, illetve a jogi személy megszűnésével, a közgyűlésnek a tag kizárásáról szóló határozatával vagy a társulás megszűnésével.
5. A társulás tagjai létrehozhatnak szakmai és fakultatív szerveket, tagszervezeteket és munkacsoportokat.

**4. cikk**

**A polgári társulás szervei**

1. A társulás szervei:
   * **közgyűlés** – a társulás legfőbb szerve;
   * **elnökség** – a társulás irányító szerve a közgyűlések közötti időszakokban; a három elnök is beletartozik;
   * **aláírási joggal rendelkező képviselő** – a társulás nevében eljárni jogosult hivatalos képviselő;
   * **ellenőrző bizottság** – a társulás ellenőrző szerve.
2. A társulás összes tagjából álló közgyűlést a társulás aláírási joggal rendelkező képviselője legalább kétévente hívja össze, legalább 15 nappal az ülés előtt. A közgyűlés akkor határozatképes, ha az összes tag több mint fele részt vesz rajta. Határozatait a jelen lévő tagok többségi szavazatával hozza. Amennyiben nincs jelen a tagság több mint fele, az aláírási joggal rendelkező képviselő rendkívüli közgyűlést hív össze, amely a jelen lévő tagok többségi szavazatával hozza határozatait.

A közgyűlés:

* + megválasztja és felmenti a társulás három elnökét és közülük egy aláírási joggal rendelkező képviselőt;
  + megválasztja és felmenti a társulás ellenőrző bizottságát, jóváhagyja az alapszabály módosítását;
  + jóváhagyja a költségvetést és a gazdálkodásról szóló beszámolót, amelyet a társulás ellenőrző bizottsága terjeszt elő;
  + jóváhagyja az új tagok felvételét;
  + jóváhagyja a tagdíj összegét;
  + határoz a társulás megszűnéséről.

1. Az elnökség az egyesület működését a közgyűlések közötti időszakokban biztosító irányító szerv. A három elnökből és a közgyűlés legalább négy képviselőjéből álló elnökséget a közgyűlés választja meg és menti fel. Az elnökség hivatali ideje két év. A képviselők számát a közgyűlés határozza meg.
2. Az aláírási joggal rendelkező képviselő a társulás nevében hivatalos ügyekben eljáró hivatalos képviselő. A közgyűlés választja meg és menti fel; hivatali ideje két év. Az aláírási joggal rendelkező képviselő hívja össze a közgyűlést. A polgári társulás aláírási joggal rendelkező képviselője mint hivatalos képviselő önállóan jár el az elnökség határozatainak megfelelően, oly módon, hogy aláírása mellett feltünteti a polgári társulás nevét és a saját tisztségét.
3. A polgári társulás elnökei a társulás működése folyamatosságának biztosítása érdekében jogosultak más személyt konkrét feladattal megbízni a társulás nevében.
4. Az ellenőrző bizottság a polgári társulás ellenőrző szerve. A társulás valamennyi tagja, szerve és tisztségviselője köteles minden információt, dokumentumot és iratot az ellenőrző bizottság rendelkezésére bocsátani a társulás gazdálkodásáról szóló beszámoló elkészítéséhez. A háromtagú ellenőrző bizottságot a közgyűlés választja meg és menti fel.
5. A közgyűlés által megválasztott és felmentett valamennyi tisztségviselő nevét és születési dátumát rögzíteni kell a közgyűlés üléséről készített jegyzőkönyvben.
6. A polgári társulás nevében eljárni jogosult tisztviselők és az alapszabály valamennyi változását a társulás aláírási joggal rendelkező képviselőjének az alapszabály módosításától, illetve a tisztviselők megválasztásától vagy felmentéséről számított 15 napon belül be kell jelentenie a Szlovák Köztársaság Belügyminisztériumának.

**5. cikk**

**A társulás gazdálkodása**

1. A polgári társulás ajándékokból, támogatásokból, a tagdíjakból és adófelajánlásokból származó ingó és ingatlan vagyonnal gazdálkodik.
2. A vagyon kizárólag a társulás céljainak megvalósítására és további fejlődésének biztosítására szolgál.
3. A társulás gazdálkodásának tervezése és végrehajtása mindig megfelel a Szlovák Köztársaság hatályos jogszabályainak.
4. A társulás a tevékenysége során szert tehet bevételre, amelyet kizárólag a tevékenységére fordít.
5. A társulás a céljai, küldetése és feladatai teljesítésének elősegítése és azok további alakítása érdekében az általános kötelező érvényű jogszabályokkal és a jelen alapszabállyal összhangban kiegészítő vállalkozói tevékenységet folytathat. A gazdálkodásért az elnökség felel.

**6. cikk**

**Záró rendelkezések**

1. A tagok jogainak és kötelezettségeinek, valamint a polgári társulás tevékenységének a jelen alapszabályban nem szabályozott kérdéseiben a Szlovák Köztársaság területén érvényes jogszabályok az irányadók.
2. A jelen alapszabály kelte: 2019. szeptember 20.